ગાંધીનગર– આગામી લોકસભા ચૂંટણી માટે ગુજરાત પ્રદેશ ભાજપ દ્વારા શ્રીગણેશ કરતાં આજે પ્રદેશ ટીમ તથા પ્રભારી ટીમની બેઠક યોજવામાં આવી હતી. આ ઉપરાંત ગાંધીનગર સીએમના નિવાસસ્થાને ભાજપ કોર ગ્રુપ લોકસભા ચૂંટણી સમિતિની બેઠક મળી હતી. હવેથી કમલમ પર બેઠકોનો ધમધમાટ ચાલુ થશે. સાંસદ અનિલ જૈનની અધ્યક્ષતામાં બેઠક તથા બાદમાં પ્રદેશની ટીમ તથા પ્રભારી ટીમ સાથે બેઠક યોજાઇ હતી. આ બેઠકમાં નગરપાલિકા, તાલુકા પંચાયત અને જિલ્લા પંચાયતની ચૂંટણીને લઇને ચર્ચા કરવામાં આવી હતી. આ સાથે જ ભાજપ આગામી લોકસભાની ચૂંટણીને લઇને સંગઢનલક્ષી તૈયારીઓમાં લાગી ગયો છે. નોંધપાત્ર છે કે વિધાનસભા ચૂંટણીમાં ભાજપનો જનાધાર ઘટ્યો છે ત્યારે પીએમ મોદીના ગૃહરાજ્ય હોવાને લઇને પણ વધુ આક્રમક રણનીતિ તૈયાર કરવામાં આવી શકે છે.